দেওয়ানবাগ শরীফ

দেওয়ানবাগ শরীফ বাংলাদেশের রাজধানী ঢাকায় অবস্থিত একটি তাসাউফভিত্তিক ইসলামি প্রতিষ্ঠান। প্রতিষ্ঠানটির দাবি অনুসারে এটি মোহাম্মাদী ইসলাম নীতিমালা প্রচার করে এবং শিক্ষা দেয়। দরবারেব প্রতিষ্ঠাতা সূফী সৈয়দ মাহবুব এ খোদা (যিনি দেওয়ানবাগী নামে সমধিক পরিচিত)। দেওয়ানবাগ শরীফের প্রধান কার্যালয় বাবে রহমত  ঢাকার মতিঝিলের আরামবাগে অবস্থিত। যেখান থেকে দেওয়ানবাগ দরবার শরীফের যাবতীয় কার্যক্রম পরিচালিত হয়।

 ইতিহাস 
১৯৮৫ সালের ২৫ সেপ্টেম্বর, সৈয়দ মাহবুব এ খোদা নারায়ণগঞ্জের মদনপুরে অবস্থিত দেওয়ানবাগ এলাকায় বাবে জান্নাত নামে একটি দরবার শরীফ প্রতিষ্ঠা করেন এবং সেখান থেকে তিনি দেওয়ানবাগী হুজুর নামে পরিচিত হন।

১৯৮৭ সালে ঢাকার দক্ষিণ কমলাপুরে বাংলাদেশ ব্যাংক ভবনের পিছনে বাবে মদীনা নামে আরেকটি দরবার শরীফ প্রতিষ্ঠা করেন, যেখানে একটি উটের খামার রয়েছে। এখানে মাহবুব-এ-খোদা দেওয়ানবাগী ও তার সহধর্মিণী সৈয়দা হামিদা বেগমের মাজার অবস্থিত। 

পরবর্তীতে ১৯৯২ সালে ঢাকার মতিঝিলের ১৪৭ আরামবাগে বাবে রহমত দরবার প্রতিষ্ঠা করে দেওয়ানবাগ শরীফের প্রধান কার্যালয়ে পরিণত করেন।

এর ধারাবাহিকতায় ‍দেওয়ানবাগী ১৯৯৫ সালে রংপুরে বাবে নাজাত, ১৯৯৮ সালে ময়মনসিংহের ত্রিশালে বাবে বরকত, ২০০৬ সালে চুয়াডাঙ্গায় বাবে নিয়ামত, ২০০৮ সালে আশুগঞ্জ, ব্রাহ্মণবাড়িয়ায় বাবে মোর্শেদ, ২০০৮ সালে মগবাজার ঢাকায় বাবে ফেরদৌস, এবং সর্বশেষ ২০১০ সালে চট্টগ্রামে বাবে মাগফিরাত নামে দরবার শরীফ প্রতিষ্ঠা করেন।

২০২৪ সালের সেপ্টেম্বরে, দুর্বৃত্তরা নারায়ণগঞ্জের বন্দর উপজেলার মদনপুর এলাকায় বাবে জান্নাত দেওয়ানবাগ শরীফে আক্রমণ করে এবং আগুন ধরিয়ে দেয়। একই সাথে ময়মনসিংহের ত্রিশালে দেওয়ানবাগ শরীফেও হামলা করা হয়।

 অনুষ্ঠানসমূহ 
দেওয়ানবাগ শরীফের সবচেয়ে বড় ও জনবহুল অনুষ্ঠান হলো বিশ্ব আশেকে রাসুল সম্মেলন। যেটি প্রতিবছর পূর্বনির্ধারিত তারিখে অনুষ্ঠিত হয়। এই অনুষ্ঠানটি পূর্বে বিশ্ব সূফী সম্মেলন নামে পালিত হতো।

দরবার শরীফ প্রতিষ্ঠার পরবর্তীতে ১৯৮৫ থেকে ১৯৮৮ সাল পর্যন্ত মোট ৪টি পবিত্র ওরস মোবারক অনুষ্ঠিত হয়েছিল। ১৯৮৯ থেকে ১৯৯৭ সাল পর্যন্ত নাম পরিবর্তন করে বিশ্ব সূফী সম্মেলন রাখে। মোট ৯টি বিশ্ব সূফী সম্মেলন অনুষ্ঠিত হয়েছিল, যার মধ্যে ৪টি সম্মেলন ১৯৮৯ থেকে ১৯৯২ সাল পর্যন্ত নারায়ণগঞ্জের বাবে জান্নাত দেওয়ানবাগ শরীফে এবং ১৯৯৩ থেকে ১৯৯৭ সাল পর্যন্ত ৫টি সম্মেলন ঢাকার মতিঝিলের আরামবাগে অনুষ্ঠিত হয়েছিল। ১৯৯৭ সালের ১৮ ডিসেম্বর, নাম পরিবর্তন করে বিশ্ব আশেকে রাসুল (সা.) সম্মেলন করা হয়।

১৯৮৯ থেকে ২০১৯ সাল পর্যন্ত ঢাকার মতিঝিলের আরামবাগে বিশ্ব সূফী সম্মেলন ও বিশ্ব আশেকে রাসুল (সা.) সম্মেলন অনুষ্ঠিত হয়। পরবর্তীতে, মাহবুব-এ-খোদার ইন্তেকালের পর অছিয়ত অনুযায়ী তার উত্তরসূরি আরসাম কুদরত এ খোদা ২০২২ ও ২০২৪ সালে দরবারের প্রতিষ্ঠাতা মাহবুব-এ-খোদার জন্মদিন উপলক্ষ্যে ত্রিশালে অবস্থিত বাবে বরকতে বিশ্ব আশেকে রাসুল সম্মেলন উদযাপন করে। সর্বশেষ ২০২৫ সালে ঢাকা মতিঝিলে অবস্থিত বাবে রহমতে বিশ্ব আশেকে রাসুল (সা.) সম্মেলন উদযাপন করেন। 

এছাড়াও মুসলিম উম্মাহর জন্য গুরুত্বপূর্ণ দিন যেমন- ঈদে মিলাদুন্নবী, শবে কদর, শবে বরাত, শবে মেরাজ, আশুরা, ঈদুল ফিতর, ঈদুল আযহা এবং প্রতি শুক্রবার সাপ্তাহিক আশেকে রাসুল (সা.) মাহফিলের আয়োজন করা হয়।

সমালোচনা 
দেওয়ানবাগ শরীফ বিভিন্ন সময়ে কিছু বিতর্ক ও সমালোচনার মুখোমুখি হয়েছে, প্রায়শই ভুল বোঝাবুঝি এবং এর সূফী-ভিত্তিক অনুশীলনের ভিন্ন ব্যাখ্যার কারণে উদ্ভূত হয়েছে। কিছু মহল এর আধ্যাত্মিক ধারাকে প্রশ্নবিদ্ধ করলেও অনুসারীদের মতে, এর শিক্ষা ইসলামের মূল দর্শনের সঙ্গে সম্পূর্ণ সামঞ্জস্যপূর্ণ। তারা বলেন, দেওয়ানবাগ শরীফ আত্মশুদ্ধি, নৈতিক সংস্কার এবং মানবসেবার ওপর গুরুত্ব আরোপ করে ধারাবাহিকভাবে ধর্মীয় ও সমাজকল্যাণমূলক কার্যক্রম পরিচালনা করে আসছে।

২০১৬ সালে দেওয়ানবাগ শরীফের প্রতিষ্ঠাতা মাহবুব-এ খোদা’র  ইসলাম ও শরিয়ত সম্পর্কিত ‘বিতর্কিত বক্তব্য’ প্রতিরোধের উপায় খুঁজেছিল ইসলামিক ফাউন্ডেশন।

 চিত্রশালা 

 তথ্যসূত্র 

 বহিঃসংযোগ 

 dewanbagsharif.org
 muhammadiislam.org

বিষয়শ্রেণী: সুফি মসজিদ দরবার শরীফ সুফি  সুফি তরিকার প্রতিষ্ঠাতা পীর ধর্মীয় স্থাপত্য ইসলামি শিল্পকলা স্থাপত্য শৈলী ইসলামি স্থাপত্য উপাদান
বিষয়শ্রেণী:সুফি সাধক
বিষয়শ্রেণী:মুসলিম ব্যক্তিত্ব